شحال هادي العيالات فالجواج كانو فحالا كايلعبو البوكير غا زهر و صافي ! تقدري تكوني جالسة فالدار كاطرزي شي سروال قندريسي و لا كاتنجي شي زربية واوزگيتية ( هادشي لاما كنتيش مازالة كاتلعبي حابة فالزنقة و لا كاتمشطي لمونيكة )حتى يگولوليك نوضي راه باك عطاك لفلان الفلاني و يجوجوك و يسيفطوك عند راجل يمكن ماعمرك ماشفتيه ! و ديك الساعة كادخلي على الراجل فحالا غاتحلي شي ميستيري بوكس ! شوفي شنو غاتلقاي ! تقدري تلقايه موسخ ! ماقاريش! مزلوط ! خيبوع ! معفون ! زوين ! لاباس عليه ! ولد الناس ! ولد القحبة ! عندو شي ببوشة لا ترى بالعين المجردة! كايعاني من القذف السريع، سخي، بخيل… نتي و زهرك ! اما لاكنتي ذكر ماتخاف مادهش، باش تجوج كانت القضية ساهلة بزاف ! يكفي انه تكون “باغي تجوج” باش يقضي الله امرا كان مفعولا ! و طبعا كانت الثقافة الشعبية و المجتمع و الدين و مك كلشي معاك كايقولوليك نجيبوليك لالة العيالات! و گاع الرجال كانو عندهم حظوظ فالزواج و الانجاب ! فقير، غني، زوين، الخايب ، المتوسط ، المتوازن نفسيا، الحمق ، المريض ، الشارف ، العزري …. دابا الوقت تبدلات ! و دخول المرأة لسوق الشغل و الاستقلالية المادية ديالها خلاتها هي تتحكم اكثر فقراراتها و وفلمن غاتعطي طبونها و شكون يستاهل يكون بات ولادها !هادشي طبعا غاينقص من حظوظ دوك الرويجلات لي كانو شحال هادي ضاربين يديهم فزمن الغفلة ! دابا فالغالب بنات العائلات كايتخيرو ولاد العائلات ! و القاريات كاياخدو القاريين ! و الزوينات كايديو لي لاباس عليهم ! و لي لاباس عليهم كايديو تاهوما لي لاباس عليهم ! و لا بغيتي النگعة ديال العيالات غالبا خاصك تكون تانتا من النكعة ديال الرجال ماديا و معنويا و استيتيقيا و نيكيا …( كايبقاو بعض الاتسثناءات و لكن كيما كايقولو الشاذ لا يقاس عليه و النادر لا حكم له) ! وشكون كايضيع فهاد البيعة و شريا ؟! كايضيعو باردين الكتاف ! دوك الرويجلات لي ماعندهم القدرة لاثارة انتباه الانثى ! كايبقاو فالتوش و لا كايديو شي مريوة كاتشبه ليهم! هاد السيطرة لي ولات عند المرا و هاد القدرة على الاختيار راه هي لي غاتسطي الشيخصار واشباه الشيخصار ! كايقولو مع راسهم ” وايلي ! كيفاش غي هادي واحد العشرين ، ثلاتين عام كنت نقدر نقمر بمستقبل شي وحدة و ندخل نساهم فمؤسسة الزواج غي بزبي ” و دابا ولا مطلوب مني ندير مجهود كبير و نضرب تامارا و نوفر الفلوس و الدار و الطوموبيل و القراية و الزين باش تشوف فيا شي وحدة ! كيفاش شحال هادي كنت نقدر ننكح شي انسانة غي “ببضع آيات ” و دابا خاصني نخلص النگافة رمسيس و نجيب ليها جواد قنانة يماكيي ليها ؟! كايدور عينيه كايبانو ليه شي ساطات الله مصلي عليك آ رسول الله ! التبوگيصة و الفورمة و الاناقة فاش كاتحل فمها كايلقاها كاتهضر بلونگلي و لا بالفرونسي فحالا كابرة لهيه ! كاتقلب على دري نقي ! كاتمشي معاه بعيد فلونتروتيان كاتسولو على شنو كايسمع فالموسيقى، شنو كايقرا ، شنو كايبغي يدير ؟ واش كايسافر ؟ كاتشوف المستوى المادي ديالو ! عاد كاتقرر واش تزوج بيه و لا لا ؟ وواش يستاهل يكون بات ولادها ولا لا ! ايوا راه هاد القدرة ديالك انك تختاري شريك حياتك و القدرة ديالك انك تنفاصلي عليه نهار تبغي، هي لي غاتسطي الشيخصار و اصحابه لي طبعا باش يبردو على راسهم كايجبدو ديك الخنشة ديال الافكار الجاهزة فحال ” تقراي تاتعياي و تاخدي بناي” ” دابا تندمي فاش ديري ربعين عام ” ” وا بقاي تشرطي دابا تولي باغا غي بناي و ماتلقايهش ” … كايبغيو يخلعوك زعما باش ماتفكريش بزاف نهار يجيك شي واحد فيهم باغي يتجوج بيك ! ماتعكسيش معاه و ماتحكريش عليه حيت هوا كايحس براسو فقد السيطرة لي كانت عندو عليك ! وولا خاصو يجري الالف و خمسميات متر حواجز باش يلحق عليك و ديك الهضرة ديال “المرأة العاملة لا تصلح للزواج” غير كايستعملوها كذريعة للخوف ديالهم من الاستقلالية المادية د المرا ! هوما مابيهمش الولاد و الاسرة و ديك الهضرة هوما المشكل الاساسي ديالهم هوا اللجام لي كانو دايرين للمرا تقطعو و ضرب فيهم و تزيد … الشيخصار و لي فحالو كايبقاو فيا شي مرات حيت كانفهم داك الاحساس ديال شي واحد كان عندو واحد البريفيليج و تحيد ليه ! و لكن للاسف غير خاف على راسك آ وليدي و زيد فالخوف ! حيت البلاد لي فيها امثال القايدة حورية و الوالي مريم العدوي و الباطرونة مريم بنصالح و خاليدة عزبان و شوميشة و بزاف د العيالات القادات مازال نشاعالله غايقراو فيها البنات و غايخدمو و غايشدو البوسطات صحاح و غايكونو ربما باطرونات عليك و طبيبات و محاميات و قاضيات ! و فاش غايبغيو يتزوجو غايختارو الشريك المناسب حسب داكشي لي بغاو هوما و ماشي لي بغيتي نتا تفرضو عليهم حسب داك الفهم البدائي ديالك للحياة! غير وجد راسك و تصنط للدقة…." "شفتي آ الشيخصار ! انا مثلا و بدون تواضع من هادوك لي فاتو ثلاتين عام و عندهم ديبلوم دراسات عليا و هاكاك مستحيل نديها فيك نتا! ماكاتبانش ليا صالح لا للزواج لا للزهو كانشوف فيك غي القهرة ! و حتى نهار ندير ربعين عام و لا خمسين و لا سبعين و نكبر و يساليو ليا البويضات! غادي نفضل نربي مش و نسميه “الرياحي” و نعيط ليه ” حيحي ” و مانخصبش البويضة معاك !
يتحدث الكاتب عن تغير مفهوم الزواج لدى النساء، وأن الرجل أصبح مطالبًا ببذل المزيد من الجهد للإثارة إعجاب المرأة التي يريد الزواج بها.